Bjarne Laustsen (S), 2024-01-18:
Tak, formand.
Tusind tak til Enhedslisten for at rejse den her meget vigtige diskussion om, hvilke redskaber man skal bruge, når man fisker i vores farvande.
I Socialdemokratiet er det jo sådan, at vi står bag den fælles fiskeripolitik.
Det betyder, at fiskeripolitikken skal være bæredygtig – arterne skal kunne tåle et bestemt fiskeritryk – og at vi også accepterer, at sådan noget som redskabsvalg, som er det, vi taler om her i dag, altså metoder, hvordan man fisker, er et EU-anliggende.
Men som det også allerede er blevet nævnt, fik hr. Henrik Dam Kristensen og tidligere fødevareminister Rasmus Prehn sammen med organisationerne sat Jammerbugtprojektet i gang og fandt penge til at gøre det, fordi det nu engang styrker argumentationen, når vi også har dokumentation.
Jeg tror, den går i retning af nogle af de ting, som vi også har hørt, nemlig at den måde at fiske på er uhensigtsmæssig.
Derfor venter vi jo også spændt på, hvad der kommer her.
Apropos det med, hvad tidligere regeringer og ministre har gjort i forhold til EU, synes jeg, det burde være relevant i vores udvalgsarbejde måske også at stille det spørgsmål, som jeg har stillet, for jeg har fået en fin gennemgang af, hvad man rent faktisk har gjort.
Det har i hvert fald betydet, at man har fået minimeret problemet.
Man har forsøgt at bytte kvoter – det er derfor, der heller ikke er nogen belgiske fartøjer tilbage i dag – men det har ikke været helt så nemt med hollænderne.
Hollænderne har stået for skud i nogle områder ud for Nordjylland, fordi de har opført sig uhensigtsmæssigt.
Der er vedvarende rygter om, at de har slukket deres AIS-signaler, så man ikke kan se, hvor de fisker henne.
Derfor har vi også bedt om fra politisk hold, at kontrollen bliver meget mere opmærksom på det her problemsæt end tidligere.
For det er jo helt tydeligt, at der er nogle områder i vores farvande, hvor man ikke skal fiske med kædemåtter.
Apropos bæredygtighed kan man også i forhold til fiskeriet se, at der faktisk er nogle, der er begyndt at holde lidt igen, fordi det er blevet vanvittig dyrt, for der sidder en rigtig stor motor i de fiskefartøjer, når man har to fangarme ude og skal trække redskabet med stor hastighed hen over havbunden.
Men vi er enige i, at man helt burde forbyde den form for fiskeri.
Det er ikke godt.
Jeg tror, alle Folketingets partier er med.
Der står der nogle ting om det her.
Der er også Fiskerikommissionen, der er kommet med et udspil.
Jeg tænker da, at når vi skal til at sidde og forhandle om en fremtidig fiskeripolitik, skal vi da tage nogle af de ting frem.
For det er da ganske uhensigtsmæssigt, at man, hvis man pløjer hen over boblerev og stenrev og er inde på alt for lavt vand for at fange nogle rødspætter, så ødelægger det for kommende generationer af fiskere.
Når det så drejer sig om diskussionen om bundtrawl – for jeg tænker, at hvis man får det her forbudt, kommer de samme partier måske og siger, at vi også skal have bundtrawl forbudt – så står vi jo i en anderledes situation, for så vil man udfase det meste af dansk fiskeri.
Derfor har vi også den her diskussion, som allerede er blevet rejst, om hesterejer, hvor det er en helt anden skånsom metode.
Det kan godt kaldes bomtrawl, men det er et helt andet redskabsvalg.
Derfor ser vi i Socialdemokratiet helt anderledes på den fiskeriform end på bomtrawlfiskeri med kædemåtter efter rødspætter.
Det håber jeg på at vi kan gøre.
Vi vil simpelt hen ikke acceptere, at man opfører sig uhensigtsmæssigt.
Og jeg tænker også, at vi apropos Fiskerikommissionen kommer til at kigge på, at der vil være nogle områder, hvor man ikke skal fiske i det hele taget med bundslæbende trawl.
Det er jo en diskussion, vi skal have med alle Folketingets partier, så det ser vi frem til.
Men det foreliggende forslag her kan vi ikke støtte, som det ligger.
Der støtter vi den linje, som regeringen har lagt op til, nemlig at følge EU-sporet.